Kaꞌafokajomani João Batista binokiꞌianaha ada Jesus.
Asia hojamaniha ada João Batista ijaꞌari-ra kanavini ibavini kania.
Kidiania vahojaki adani kidipohi viꞌbamiki.
Hari.
João Batista binokiha ada Jesus radahana,
vaꞌora niꞌaha:
—Adavani hiꞌada ovilia dorona fori hiki Deua bikaronaꞌiki.
João Batista athi-ra vakamithaꞌaha adani ipohina viꞌbamiki,
oniaroa Jesus naothia avikasiagaꞌaha.
Viaharibaniꞌaha ada Jesus,
vaꞌora nokiꞌaha adani vikasiagaki,
vaꞌora nanaꞌdohiꞌaha:
—Nahina mani hida kodiania avanakoꞌdija?
—Jesus,
hanaja vania iibavija?
—Vanavanavanaha — Jesus vaꞌora niꞌaꞌaha.
Oniaroa,
Jesu-ra vavaipohihaꞌaha adani viꞌbamiki.
Vanokiꞌihi ida gora Jesua bivahojaki.
Safini ajorana vani vakaikahiꞌaha,
avikhajakosiꞌaha.
Kidiania vahojaꞌina safini-ra avavapahisiriꞌaha.
Naothinia ai vihiꞌaha adani viꞌbamiki.
Viꞌbamiki adani João Batista ipohina Jesus naothia avikasiagaꞌiki.
André oniki ada hoarana João Batista athi-ra kamithaꞌiki.
Jesus naothia okasiagaꞌiki ada André.
Hari.
Andréa binakoꞌdihaꞌimidiaha ada kidiꞌaajo.
Simão Pedro oniki ada.
Biniꞌaꞌaha:
—Aajo,
ada akaragaꞌaha Deua bikaronaki,
Messias oniki — niha ada André.
(Messias onina athii hoariha Cristo.
Aihotahi abono ada.)
Oniaroa,
Jesus kania Andréa biavikhaꞌaha ada kidiꞌaajo.
Simão,
André khama vakadiabiꞌi onina João jaboni.
Jesua vada biniꞌaha ada Simão,
biniꞌaha:
—Ionini Simão.
Jaꞌdi onini ida ionini hiꞌia.
Ira onoꞌavini hiki onii hoariha Cefas — nihaꞌaha ada Jesus.
(Jaꞌdi karaho onini ida Pedro ariathia.
Pedro onina ida Cefas judeus kaijaꞌari vaathia.)
Kaꞌafokajomani vani Jesua binofiki ida Galiléia kaarabonia okhana.
Okhana viahania Filipe-ra nakoꞌdiꞌaha,
bikaragaꞌaha,
biniꞌaꞌaha:
—Filipe,
hora vaipohihaꞌa bana.
Oniaroa,
Filipea bivaipohihaꞌaha.
Betsaida sidaji kaijaꞌarini ada Filipe.
André,
Pedro khama vaibavi ida Betsaida sidaji oniki jaboni.
Hari.
Filipea binakoꞌdihaha ada kidivaꞌahi Natanael oniki,
bikaragaꞌaha,
biniꞌaꞌaha:
—Natanael,
akaragaꞌiki ada makhira Moisés kohana vara bivaniꞌaꞌboꞌdaꞌiki.
Deus kavaꞌisohihi jiriki kapapirania Moiséa binajiriꞌiki ida varani hina.
Deus athi namoniva abono kohana vahoariha jabonia vanajiriꞌiki ida varani hina.
Jesus oniki ada ovari.
José oniki ada Jesus kabadia.
Nazaré sidajia avijavaꞌiki ada Jesus.
Natanaea biniꞌaha ada Filipe:
—Okajariꞌdaki ida nahina jahaki Nazaré sidajia namithaꞌiki.
Ni-Nazaré sidajia namithaki ada Cristo Deua bikaronaki.
—Inavanavanaha mahija inokivini — Filipea bigathanihi ida athi.
Vaꞌajihiꞌaha,
Jesus kania avikhaꞌaha.
Oniaroa,
Jesua binokiha ada Natanael khana kidiania,
vaꞌora niꞌaha adani ipohina:
—Hiꞌo khaki Israel kaijaꞌari oamani o.
Ni-ijaꞌari-ra navaꞌiponiꞌimariniki.
Jesu-ra namaakariꞌaha,
Natanaea binanaꞌdohiꞌaha ada Jesus:
—Nihaniki vania hora iogaja hora inokibiininivini kabaꞌi?
Jesua biniꞌaꞌaha ada Natanael:
—Filipe ira baranahavini viahania ivithimaꞌoni-ra onokiꞌiki ho figira avani naboꞌani amokhinini kania.
Natanaea biniꞌaꞌaha:
—Jesus,
ivani Deus kaisai i.
Ivani akadijaꞌari vakadikaꞌdaꞌdi kaimoni i — niha ada Natanael vaꞌi bodini vara nikarahoꞌini.
Jesua bigathanihi ida Natanael athi:
—Figira avani amokhininia ira onokivini-ra okahihi,
oniani ida hora ivakaijokavini hija.
Kodiꞌogahai paꞌitxi hida ira onanokiahivini hija.
Inokiki bana ida kodiꞌogahai danoki karaho.
Jesus vaꞌora niꞌaha:
—Kaꞌoa hiki hida kodivarani vara aꞌonira oniꞌavini hiki bana:
Avanokiki bana ida nama arabikhajahani,
Jacó kohana binokiki fori hiki.
Vaꞌora avanokiki jaboni adani Deus ibavi kaijaꞌarini avikasina,
vigarina kodiania.
Ijaꞌari Deus kania okasini kakaraꞌinani kaꞌoa ho.
Ijaꞌari hahavi vakadiꞌaajo ho — vaꞌora niꞌaꞌaha ada Jesus.
Oniaroa,
ai vihiꞌaha adani Jesus kidipohi khama.